M.V.LOMONOSOV NOMIDAGI MOSKVA DAVLAT UNIVERSITETINING TOShKENT ShAHRIDAGI FILIALI BINOSI QURILIShINI TUGALLASh TOʻGʻRISIDA
(resolution, 2021-02-22)

Oʻzbekiston Respublikasi Prezidentining “M.V.Lomonosov nomidagi Moskva davlat universitetining Toshkent shahridagi filiali faoliyatini tashkil etish toʻgʻrisida” 2006-yil 24-fevraldagi PQ-290-son qarorini bajarish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “M.V.Lomonosov nomidagi Moskva davlat universitetining Toshkent shahridagi filiali faoliyatini tashkil etish toʻgʻrisida” 2006-yil 24-fevraldagi PQ-290-son qaroriga muvofiq M.V.Lomonosov nomidagi Moskva davlat universitetining Toshkent shahridagi filiali Toshkent shahar, Movarounnahr koʻchasi, 22-uydagi Toshkent avtomobil-yoʻllar instituti huzuridagi akademik litseyning qurilayotgan binolari kompleksiga joylashtirilishi maʼlumot uchun qabul qilinsin. 2. Oʻzbekiston Respublikasi Oliy va oʻrta maxsus taʼlim vazirligining Oʻrta maxsus, kasb-hunar taʼlimi markazi huzuridagi Respublika akademik litseylarni qurish injiniring kompaniyasi ushbu qarorning 1-bandida koʻrsatib oʻtilgan binolar kompleksini qurish va qayta ixtisoslashtirish boʻyicha buyurtmachi etib belgilansin. 3. Ushbu qarorning 1-bandida koʻrsatib oʻtilgan binolar kompleksini 2006-yil 1-iyulgacha foydalanishga topshirishni taʼminlash uchun: Toshkent avtomobil-yoʻllar instituti huzuridagi akademik litseyni M.V.Lomonosov nomidagi Moskva davlat universiteti filialiga qayta ixtisoslashtirish 2006-yildagi qurilishlarning aniq roʻyxatiga kiritilsin; Toshkent toʻqimachilik va yengil sanoat instituti huzuridagi akademik litsey hamda Toshkent avtomobil-yoʻllar instituti huzuridagi akademik litsey qurilishini roʻyxatdan chiqarish va ularning limitlarini tegishli ravishda 720 oʻringa kamaytirish hisobiga kapital qoʻyilmalar limiti 3178,2 mln soʻm miqdorida belgilansin. 4. Oʻzbekiston Respublikasi Iqtisodiyot vazirligi va Moliya vazirligi Oʻrta maxsus, kasb-hunar taʼlimi markazi bilan birgalikda, belgilangan tartibda: Toshkent toʻqimachilik va yengil sanoat instituti hamda Toshkent avtomobil-yoʻllar instituti huzuridagi akademik litseylar qurilishini 2007-yilga oʻtkazsinlar; 2006-yilda akademik litseylar qurishning aniq roʻyxatiga tegishli oʻzgartirishlar kiritsinlar. 5. Toshkent shahar hokimligi Toshkent avtomobil-yoʻllar instituti huzuridagi akademik litseyning yangi binosini qurish uchun yer uchastkasini ajratish toʻgʻrisidagi masalani belgilangan tartibda hal etsin. 6. Toshkent shahar hokimligining: “12-son trest” ochiq aksiyadorlik jamiyatini M.V.Lomonosov nomidagi Moskva davlat universitetining Toshkent shahridagi filialini joylashtirish uchun binolar kompleksini qurish va rekonstruksiya qilish boʻyicha, tanlov savdolari oʻtkazmasdan, bosh pudratchi etib belgilash toʻgʻrisidagi; 2006-yil 15-aprelgacha loyihalash bilan qurilishni bir vaqtda amalga oshirish toʻgʻrisidagi taklifiga istisno tariqasida rozilik berilsin. 7. “OʻzLITTI” OTAJ 2006-yil 15-aprelgacha Toshkent avtomobil-yoʻllari instituti huzuridagi akademik litseyni M.V.Lomonosov nomidagi Moskva davlat universiteti filialiga qayta ixtisoslashtirish boʻyicha loyiha-smeta hujjatlari ishlab chiqilishi va tasdiqlanishini taʼminlasin. 8. Oʻzbekiston Respublikasi Moliya vazirligi 2006-yil uchun kapital qoʻyilmalar limitini, uni 2006-yil 1-maygacha mutanosib ravishda chegirgan holda Toshkent toʻqimachilik va yengil sanoat instituti hamda Toshkent avtomobil-yoʻllar instituti huzuridagi akademik litseylar binolarini qurishning aniq roʻyxatida belgilangandan 40 foizi miqdorida “12-son trest” ochiq aksiyadorlik jamiyati va “OʻzLITTI” OTAJga avans berish uchun Oʻrta maxsus, kasb-hunar taʼlimi markaziga mablagʻlar ajratilishini taʼminlasin. 9. Oʻzbekiston Respublikasi “Davarxitektqurilish” qoʻmitasi tasdiqlangan loyiha-smeta hujjatlariga muvofiq 2006-yil 1-iyulgacha obyektni foydalanishga topshirishni taʼminlash maqsadida uni qurishning borishini va ishlarning bajarilishi sifatini nazoratga olsin. 10. Oʻzbekiston Respublikasi Oliy va oʻrta maxsus taʼlim vazirligi qurilish tugallangandan keyin va obyekt foydalanishga topshirilgandan keyin ushbu kompleksga M.V.Lomonosov nomidagi Moskva davlat universitetining Toshkent shahridagi filiali joylashtirilishini taʼminlasin. 11. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari N.M.Xanov va R.S.Qosimov zimmasiga yuklansin.